Tot mai multe guverne introduc taxe noi pentru mașinile electrice, dar și hibride, pentru a compensa scăderea încasărilor din accizele la benzină și motorină.
Regatul Unit, Noua Zeelandă, Israel și majoritatea statelor americane intră pe lista celor care introdus modificări fiscale și taxe. Măsurile diferă de la caz la caz, de la taxe de înmatriculare până la taxe de utilizare a drumurilor bazate pe kilometraj și taxe pentru punctele de încărcare publice, relatează Financial Times.
Numeroase voci critice s-au ridicat atât printre posesorii mașinilor electrice, cât și printre activiștii ecologiști.
”Este mai degrabă o penalizare. Nu mă opun plății taxei suplimentare, dar cred că este prea mare”, a declarat pentru sursa citată Jeff Shoffner, un posesor de mașină electrică din Tennessee, unde taxele anuale s-au dublat în 2024, ajungând la 200 de dolari.
Noua Zeelandă a introdus pentru prima dată, luna trecută, taxe de utilizare a drumurilor bazate pe distanța parcursă pentru vehiculele electrice și hibride plug-in, afirmând că această politică era necesară pentru a crește veniturile pentru întreținerea drumurilor, în condițiile în care încasările din impozitul pe combustibil au scăzut.
Proprietarii de vehicule electrice ușoare trebuie să achite 76 de dolari neozeelandezi (46 de dolari) la 1.000 km, o taxă în conformitate cu cea aplicată vehiculelor echivalente cu motor diesel. Posesorii de vehicule hibride plug-in trebuie să plătească 38 de dolari neozeelandezi pe 1.000 km, suma fiind mai mică deoarece plătesc deja taxa pe combustibil.
“Această tranziție la taxele de utilizare a drumurilor are ca scop corectitudinea și echitatea. Se va asigura că toți utilizatorii de drumuri contribuie la întreținerea și menținerea drumurilor noastre, indiferent de tipul de vehicul pe care aleg să îl conducă”, a declarat Simeon Brown, ministrul transporturilor din Noua Zeelandă, atunci când a justificat schimbarea de politică.
Autoritățile fiscale din Israel propun o taxă similară pentru vehiculele electrice, care ar urma să intre în vigoare în 2026. Pe de altă parte, țări precum Regatul Unit și Irlanda au început să elimine treptat sau să reducă scutirile de taxe pentru șoferii de vehicule electrice.